b'\n_START_ARTICLE_\nKatoli\xc4\x8dki bogoslovni fakultet u \xc4\x90akovu\n_START_PARAGRAPH_\nKatoli\xc4\x8dki bogoslovni fakultet u \xc4\x90akovu je visoko teolo\xc5\xa1ko u\xc4\x8dili\xc5\xa1te u sastavu Sveu\xc4\x8dili\xc5\xa1ta Josipa Jurja Strossmayera u Osijeku.\n_START_SECTION_\nPovijest fakulteta\n_START_PARAGRAPH_\nDana 6. studenoga 1806. biskup Antun Mandi\xc4\x87 je u zgradi nekada\xc5\xa1njeg franjeva\xc4\x8dkog samostana u \xc4\x90akovu otvorio Bogoslovno sjemeni\xc5\xa1te i Lyceum episcopale. Prvo je, uz puno pote\xc5\xa1ko\xc4\x87a, osnovan studij filozofije, kojeg su, osim sve\xc4\x87eni\xc4\x8dkih kandidata, poha\xc4\x91ali i svjetovni u\xc4\x8denici._NEWLINE_Studij teologije odgovarao je tada\xc5\xa1njim propisima, a potpunim studijem smatrao se licej koji je imao \xc4\x8detiri sistematizirana profesorska mjesta i \xc4\x8detiri ispitana i odobrena profesora. Tako je bilo do 1850. kad je tada\xc5\xa1nji ministar kulta i nastave grof Leo Thun, u sklopu reformi \xc5\xa1kolstva, donio zakon o reorganizaciji, po kojem je filozofski odsjek postao gimnazija. U to vrijeme biskupom je imenovan Josip Juraj Strossmayer, koji je filozofski studij dao prilagoditi osnovi 7. i 8. razreda gimnazije, ali uz dodane neke predmete iz filozofije. Thunova reforma ostala je na snazi do 1931., to\xc4\x8dnije do apostolskog pisma \xe2\x80\x9eDeus scientiarum Dominus\xe2\x80\x9d pape Pija XI., kada je studij produ\xc5\xbeen na pet godina, a \xc5\xa1kola nazvana Visoka bogoslovna \xc5\xa1kola._NEWLINE_Nakon Drugog vatikanskog sabora, u duhu sveop\xc4\x87e obnove, uvedeni su novi predmeti i do\xc5\xa1li su novi profesori. 1974. je, po uzoru na Statut Katoli\xc4\x8dkog bogoslovnog fakulteta u Zagrebu, izra\xc4\x91en Statut Visoke bogoslovne \xc5\xa1kole. Odlukom profesorskog zbora Visoke bogoslovne \xc5\xa1kole i molbom dijecezanskog biskupa 10. sije\xc4\x8dnja 1987. odobrena je afilacija Katoli\xc4\x8dkom bogoslovnom fakultetu u Zagrebu._NEWLINE_Povratkom zagreba\xc4\x8dkog KBF-a pod dr\xc5\xbeavno sveu\xc4\x8dili\xc5\xa1te, i \xc4\x91akova\xc4\x8dka Visoka bogoslovna \xc5\xa1kola pro\xc5\xa1la je kroz reforme, u sklopu kojih je 1994. preimenovana i Teologiju u \xc4\x90akovu. Statut je prihva\xc4\x87en 6. rujna 1999. na 7. redovitoj sjednici profesora Teologije u \xc4\x90akovu. Fakultetsko vije\xc4\x87e Katoli\xc4\x8dkog bogoslovnog fakulteta u Zagrebu statut Teologije u \xc4\x90akovu prihvatilo je 29. listopada 1999. na 1. redovitoj sjednici, tako da je on stupio na snagu 28. velja\xc4\x8de 2000._NEWLINE_Dana 7. studenog 2003. biskup Marin Sraki\xc4\x87 podnio je Kongregaciji za katoli\xc4\x8dki odgoj u Rimu molbu za uzdignu\xc4\x87e Teologije u \xc4\x90akovu na razinu Katoli\xc4\x8dkog bogoslovnog fakulteta u \xc4\x90akovu. Kongregacija je tu molbu prihvatila, pa je 4. lipnja 2005. osnovan Katoli\xc4\x8dki bogoslovni fakultet u \xc4\x90akovu Sveu\xc4\x8dili\xc5\xa1ta Josipa Jurja Strossmayera u Osijeku. Isti dan je odobren prvi \xe2\x80\x9ead experimentum\xe2\x80\x9d Statut Katoli\xc4\x8dkog bogoslovnog fakulteta u \xc4\x90akovu, koji je na snazi bio do 20. travnja 2010., kada je na snagu stupio novi, odobren od Kongregacije za katoli\xc4\x8dki odgoj 25. o\xc5\xbeujka 2010.'